Na temelju članka 15. Zakona o savjetima mladih („Narodne novine“, broj: 41/14.) i članka 19. Odluke o osnivanju Savjeta mladih Općine Tompojevci („Službeni vjesnik“ Vukovarsko-srijemske županije, broj: 17/14.), Savjet mladih Općine Tompojevci na 2. sjednici, održanoj 07. studenog 2016. godine, donio je

**POSLOVNIK**

**o radu Savjeta mladih Općine Tompojevci**

**I. UVODNE ODREDBE**

**Članak 1.**

Ovim Poslovnikom detaljnije se uređuje način konstituiranja Savjeta mladih Općine Tompojevci (u daljnjem tekstu: Savjet), izbor predsjednika Savjeta mladih Općine Tompojevci i njegovog zamjenika, prava, obveze i odgovornosti članova Savjeta, način i postupak donošenja akata Savjeta, sazivanje, rad i tijek sjednice te druga pitanja od značaja za rad Savjeta.

**II. KONSTITUIRANJE SAVJETA**

**Članak 2.**

Konstituirajuća sjednica Savjeta saziva se na način i u rokovima utvrđenim Odlukom o osnivanju Savjeta mladih Općine Tompojevci, a Savjet je konstituiran izborom predsjednika Savjeta, ukoliko je na sjednici nazočna većina članova Savjeta. Kandidata za predsjednika i zamjenika predsjednika Savjeta predlažu najmanje 3 člana Savjeta. Član može sudjelovati u predlaganju samo jednog kandidata. Prijedlog kandidata za predsjednika i zamjenika predsjednika je pojedinačan. Izbor predsjednika i zamjenika predsjednika obavlja se javnim glasovanjem zasebno za svakog kandidata.

Do izbora predsjednika sjednicom predsjedava najstariji član Savjeta. Predsjedatelj konstituirajuće sjednice ima do izbora predsjednika Savjeta mladih sva prava i dužnosti predsjednika i rukovođenja sjednicom.

Obavijest o konstituiranju Savjeta objavit će se na web stranici Općine Tompojevci.

**III. PRAVA I DUŽNOSTI ČLANOVA SAVJETA**

**Članak 3.**

Član Savjeta ima pravo i dužnost sudjelovanja u radu Savjeta.

**Članak 4.**

Član Savjeta može tražiti od pročelnika upravnih tijela obavijesti i uvide u materijal o temama koje su na dnevnom redu sjednica Savjeta.

Član Savjeta može tražiti od pročelnika upravnih tijela da mu pruže pomoć u obavljanju njegove funkcije u neposrednoj izradi prijedloga akata koje on podnosi. Također može tražiti i stručne obavijesti i objašnjenja radi potpunijeg upoznavanja i praćenja problema na koje nailazi u obavljanju funkcije člana Savjeta.

**IV. PRAVA I DUŽNOSTI PREDSJEDNIKA I ZAMJENIKA PREDSJEDNIKA SAVJETA**

**Članak 5.**

Savjet ima predsjednika i zamjenika predsjednika.

Predsjednika i zamjenika predsjednika predlažu članovi Savjeta.

Predsjednik i zamjenik predsjednika biraju se javno, većinom glasova svih članova Savjeta.

Predsjednik Savjeta predstavlja Savjet te obavlja druge poslove utvrđene Zakonom i Poslovnikom o radu Savjeta.

Predsjednika Savjeta u slučaju njegove spriječenosti ili odsutnosti zamjenjuje zamjenik predsjednika.

Prava i dužnosti predsjednika Savjeta propisana su Odlukom o osnivanju Savjeta mladih Općine Tompojevci.

**Članak 6.**

Predsjednika i zamjenika predsjednika Savjeta biraju i razrješuju članovi Savjeta većinom glasova svih članova.

**Članak 7.**

Savjet donosi odluke, mišljenja, obavijesti i druge akte na temelju prava i ovlaštenja utvrđenih Odlukom o osnivanju Savjeta mladih Općine Tompojevci, a potpisuje ih predsjednik Savjeta.

**Članak 8.**

Ovlašteni predlagatelji materijala o kojima Savjet odlučuje jesu članovi Savjeta i načelnik.

**V. MANDAT ČLANOVA SAVJETA MLADIH**

**Članak 9.**

Mandat članova Savjeta i njihovih zamjenika traje tri (3) godine.

Mandat zamjenika člana Savjeta vezan je uz mandat člana Savjeta. Mandat zamjenika člana Savjeta prestaje prestankom mandata člana Savjeta.

**Članak 10.**

Općinsko vijeće Općine Tompojevci može razriješiti člana Savjeta mladih i prije isteka mandata ako je:

* neopravdano izostao s najmanje 50% sjednica Savjeta u godini dana,
* podnio osobni zahtjev za razrješenje

Član Savjeta koji za vrijeme trajanja mandata navrši 30 godina nastavlja s radom u Savjetu do isteka mandata na koji je izabran.

Općinsko vijeće raspustit će Savjet samo ako Savjet ne održi sjednicu dulje od šest mjeseci.

**VI. DJELOKRUG RADA SAVJETA MLADIH**

**Članak 11.**

U okviru djelokruga rada Savjet:

* raspravlja na sjednicama Savjeta o pitanjima značajnima za rad Savjeta, ali i o pitanjima iz djelokruga rada Općinskog vijeća Općine Tompojevci koji su od interesa za mlade,
* u suradnji s predsjednikom Općinskog vijeća inicira u Općinskom vijeću donošenje odluka od značaja za mlade, donošenje programa i drugih akata od značaja za unapređivanje položaja mladih,
* predlaže raspravu o pojedinim pitanjima te način rješavanja pojedinih pitanja, a sve od značaja za unapređivanje položaja mladih na području Općine Tompojevci,
* daje mišljenje Općinskom vijeću prilikom donošenja odluka, mjera, programa i drugih akata od osobitog značenja za unapređivanje položaja mladih,
* sudjeluje u izradi i praćenju provedbe lokalnog programa djelovanja za mlade, predlaže mjere za njegovo ostvarivanje i provedbu, a prema potrebi i za otklanjanje nastalih problema i poboljšanja položaja mladih,
* predlaže i daje na odobravanje Općinskom vijeću program rada popraćen financijskim planom radi ostvarivanja programa rada Savjeta,
* po potrebi poziva predstavnike tijela Općine na sjednice Savjeta mladih,
* obavlja i druge poslove od interesa za mlade.

**VII. PROGRAM RADA SAVJETA MLADIH**

**Članak 12.**

Savjet donosi program rada za svaku kalendarsku godinu većinom glasova svih članova. Program se podnosi na odobravanje Općinskom vijeću zajedno s financijskim planom najkasnije do 30. rujna tekuće godine za sljedeću kalendarsku godinu. Program rada obuhvaća sve aktivnosti važne za rad Savjeta i poboljšanje njihova položaja ovisno o potrebama i interesima mladih na području Općine Tompojevci, a osobito aktivnosti vezane uz kreiranje i praćenje provedbe lokalnog programa djelovanja za mlade.

Program rada donosi se većinom glasova svih članova Savjeta.

Savjet podnosi Godišnje izvješće o svom radu Općinskom vijeću do 31. ožujka tekuće godine za prethodnu godinu te ga dostavlja na znanje Općinskom načelniku. Izvješće se objavljuje na web stranici Općine Tompojevci.

**VIII. RED NA SJEDNICI**

**Sazivanje sjednice**

**Članak 13.**

Savjet mladih radi na sjednicama koje se održavaju kao redovite i izvanredne.

Savjet održava redovite sjednice najmanje jednom svaka 3 mjeseca, a po potrebi i češće.

Sjednice Savjeta saziva i njima predsjedava predsjednik Savjeta.

Predsjednik Savjeta dužan je sazvati izvanrednu sjednicu Savjeta mladih na prijedlog najmanje 3 člana Savjeta.

**Članak 14.**

Sjednice Savjeta sazivaju se pisanim pozivom.

Poziv na sjednicu s materijalima koji se donose na prijedlog dnevnog reda dostavljaju se članovima Savjeta u pravilu najmanje pet dana prije održavanja sjednice.

Poziv i materijal za sjednicu mogu se dostaviti i elektroničkim putem.

**Dnevni red**

**Članak 15.**

Dnevni red sjednice predlaže predsjednik Savjeta.

U prijedlog dnevnog reda unose se svi prijedlozi ovlaštenih predlagatelja upućeni predsjedniku.

Dnevni red sjednice utvrđuje se na početku sjednice.

Nakon što se dnevni red utvrdi, predsjednik Savjeta objavljuje utvrđeni dnevni red.

**Predsjedavanje sjednicom i sudjelovanje u radu sjednice**

**Članak 16.**

Sjednici Savjeta predsjedava predsjednik Savjeta, a u njegovoj odsutnosti ili spriječenosti zamjenik predsjednika Savjeta.

Sjednice Savjeta su javne. Javnost može pratiti rad Savjeta, ali ne smije ometati njihov rad.

**Tijek sjednice**

**Članak 17.**

Nakon otvaranja sjednice, a prije utvrđivanja dnevnog reda, predsjednik Savjeta utvrđuje nazočnost članova Savjeta.

Ako predsjednik Savjeta utvrdi da na sjednici nije nazočan dovoljan broj članova, predsjednik Savjeta odgađa sjednicu za određeni dan ili sat.

**Odlučivanje**

**Članak 18.**

Za donošenje odluke ili drugog akta na sjednici Savjeta potrebna je nazočnost većine članova.

Poslovnik o radu donosi se većinom glasova svih članova Savjeta mladih.

Program rada i financijski plan donosi se većinom glasova svih članova Savjeta mladih.

Odluke i druge akte Savjet donosi većinom glasova nazočnih članova.

**Glasovanje**

**Članak 19.**

Glasovanje na sjednici je javno.

Javno glasovanje se provodi dizanjem ruku. Članovi se izjašnjavaju „ZA“, „PROTIV“ ili „SUZDRŽAN“.

Kod utvrđivanja dnevnog reda glasuje se „ZA“ ili „PROTIV“.

Predsjednik Savjeta objavljuje rezultate glasovanja.

**Članak 20.**

Savjet mladih može osnivati svoja stalna i povremena radna tijela za uža područja djelovanja te organizirati forume, tribine i radionice za pojedine dobne skupine mladih ili srodne vrste problema mladih.

U radu savjeta mladih mogu sudjelovati, bez prava glasa, i stručnjaci iz pojedinih područja vezanih za mlade i skrb o mladima.

**IX. ZAPISNICI**

**Članak 21.**

O radu sjednice vodi se zapisnik. Zapisnik sadrži osnovne podatke o radu sjednice, o iznijetim prijedlozima, o sudjelovanju u raspravi te o donesenim odlukama.

U zapisnik se unosi i rezultat glasovanja o pojedinom predmetu.

Svaki član Savjeta ima pravo na početku sjednice iznijeti primjedbe na zapisnik prethodne sjednice.

Zapisnik na koji nisu iznesene primjedbe, odnosno zapisnik u kojemu su suglasno s prihvaćenim primjedbama izvršene izmjene, smatra se usvojenim.

Usvojeni zapisnik potpisuje predsjednik Savjeta i zapisničar.

Zapisničar se određuje prije svake sjednice, koji je ujedno i član Savjeta.

**X. ZAVRŠNE ODREDBE**

**Članak 22.**

Na pitanja koja nisu uređena ovim Poslovnikom na odgovarajući se način primjenjuju odredbe Zakona o savjetima mladih i Odluke o osnivanju savjeta mladih Općine Tompojevci.

**Članak 23.**

Ovaj Poslovnik stupa na snagu danom donošenja, a objavit će se na web stranici Općine Tompojevci.

.

KLASA: 021-05/16-04/04 **PREDSJEDNIK**

URBROJ: 2196/07-16-8 **SAVJETA MLADIH**

Bokšić, 07. studeni 2016. god.  **Marko Romić**